**OBRAZLOŽENJE II. IZMJENA I DOPUNA PRORAČUNA GRADA POREČA-PARENZO ZA 2023. GODINU**

 **UVOD**

Temeljem članka 45. Zakona o proračunu (“Narodne novine” br. 144/21), članka 53. Statuta Grada Poreča-Parenzo ("Službeni glasnik Grada Poreča-Parenzo", broj 02/13, 10/18 i 2/21), Proračuna Grada Poreča-Parenzo za 2023. godinu i projekcija za 2024. i 2025. godinu ("Službeni glasnik Grada Poreča-Parenzo", broj 11/2022) i I. Izmjene i dopune Proračuna Grada Poreča-Parenzo za 2023. godinu ("Službeni glasnik Grada Poreča-Parenzo", broj 10/2023), predlažu se II. Izmjene i dopune Proračuna Grada Poreča-Parenzo za 2023. godinu.

Izmjenama i dopunama Proračuna mijenja se isključivo plan za tekuću proračunsku godinu.

1. **OPĆI DIO**

Drugim Izmjenama i dopunama Proračuna Grada Poreča-Parenzo za 2023. godinu predlaže se ostvarenje prihoda i primitaka u iznosu od 52.097.170 eura, koji se raspoređuju u Posebnom dijelu Proračuna kroz programe, aktivnosti, tekuće i kapitalne projekte.

Ovim se Izmjenama i dopunama Proračun uvećava za 4.170.000 eura ili za 8,7% u odnosu na tekući Plan za 2023. godinu.

Osnovno polazište za izradu II. Izmjena i dopuna Proračuna Grada Poreča-Parenzo za 2023. godinu je:

-procjena ostvarenja prihoda do kraja tekuće godine;

-usklađenje planiranih kapitalnih rashoda s razinom ugovorenih i izvršenih obveza te s procijenjenom vrijednošću kapitalnih projekata koji će se ugovoriti do kraja tekuće proračunske godine

**I.1. PRIHODI**

 ***I.*** ***1.1. Prihodi poslovanja***

 U strukturi prihoda poslovanja, koji se predlažu u iznosu od 35.029.812 eura, najveći udio imaju porezni prihodi (44%), a slijede ih pomoći iz inozemstva i od subjekata opće države (28%) i prihodi od upravnih i administrativnih pristojbi, pristojbi po posebnim propisima i naknade (22%). Prihodi od imovine u prihodima poslovanja imaju udio od 4%, dok prihodi od prodaje proizvoda, roba i usluga te kazne, upravne mjere i ostali prihodi u tekućim prihodima sudjeluju s 2%.

**Grafikon 1.** Struktura poslovnih prihoda

 ***Porezni prihodi* –**temeljem realizacije do 30. rujna tekuće godine i procjene realizacije do kraja tekuće godine, porezni prihodi se povećavaju za 4.070.000 eura i predlažu u iznosu od 15.386.722 eura. Prihodi od poreza na dohodak povećavaju se za 3.700.000 eura i predlažu u visini od 10.565.372 eura. Prihodi od poreza na promet nekretnina povećavaju se za 12% i predlažu u iznosu od 2.760.000 eura, prihodi od poreza na potrošnju povećavaju se za 70.000 eura i predlažu u visini od 565.000 eura, dok se ostali gradski porezi, na kuće za odmor i korištenje javnih površina zadržavaju na razini tekućeg Plana.

**Grafikon 2.** Porezni prihodi

 ***Pomoći iz inozemstva (darovnice) i od subjekata unutar opće države*** *-* zadržavaju se na planiranoj razini u iznosu od 9.871.933 eura.

Obuhvaćaju pomoći iz državnog proračuna gradskim proračunskim korisnicima u visini od 337.677 eura, te od institucija i tijela EU za Grad u iznosu od 169.308 eura. Navedena sredstva odnose se na financiranje EU projekata: SUMATRA, BALKAN SOLAR ROOFS, SEET-Dobra energija i PUNa torba zajedništva. Kroz pomoći su obuhvaćena i sredstva iz državnog proračuna realizirana temeljem Javnog poziva za dodjelu pomoći na ime poticaja za dobrovoljno funkcionalno spajanje jedinica lokalne samouprave kroz obavljanje zajedničkih poslova u Dječjem vrtiću „Radost“ u iznosu od 66.362 eura.

 ***Prihodi od imovine* –**povećavaju se za 100.000 eura i predlažu u iznosu od 1.448.129 eura. Čine ih prihodi od financijske imovine planirani u iznosu od 288.320 eura i prihodi od nefinancijske imovine planirani u visini od 1.159.809 eura. Ovu grupu prihoda čine prihodi od naknada za koncesije na pomorskom dobru i za uporabu pomorskog dobra, prihodi od zakupa poljoprivrednog zemljišta u vlasništvu države, zakupa poslovnih prostora i stanova i prihodi od spomeničke rente.

  ***Prihodi od administrativnih pristojbi i po posebnim propisima*** - prijedlogom se zadržavaju na razini tekućeg Plana, odnosno I. Rebalansa u visini od 7.856.338 eura. Obuhvaćaju upravne i administrativne pristojbe i prihode po posebnim propisima te prihode od komunalnih doprinosa i naknada u ukupnom iznosu od 5.354.457 eura.

 ***Prihodi od prodaje proizvoda i robe te pruženih usluga i prihodi od donacija-*** prijedlogom II. Izmjena i dopuna se ne mijenjaju i zadržavaju se na razini od 309.260 eura. Odnose se na vlastite prihode proračunskih korisnika, odnosno prihode od prodaje roba i usluga koji se planiraju u visini od 160.859 eura i na donacije od fizičkih i pravnih osoba za Grad i korisnike koji se do kraja tekuće godine planiraju ostvariti u visini od 148.401 eura.

 ***Kazne, upravne mjere i ostali prihodi –*** predlažu se u ukupnom iznosu od 157.430 eura i u odnosu na tekući Plan ova grupa prihoda ostaje nepromijenjena.

**Grafikon 3.** Opći dio proračuna- Prihodi poslovanja

 ***I.1.2. Prihodi od prodaje nefinancijske imovine***

II. Izmjenama i dopunama kapitalni prihodi se ne mijenjaju i zadržavaju se na razini od 1.917.452 eura.

Prihodi od prodaje materijalne imovine, unutar kojih najznačajniji udio imaju prihodi od prodaje građevinskog zemljišta planiraju se iznosu od 1.838.130 eura, dok se prihodi od prodaje proizvedene dugotrajne imovine planiraju u iznosu od 79.322 eura.

**I.2. RASHODI**

II. Izmjenama i dopunama Proračuna Grada Poreča-Parenzo predlaže se povećanje ukupnih rashoda za 8,7% odnosno za 4.170.000 eura. Ukupni rashodi planirani su u iznosu od 50.708.870 eura, unutar kojih se poslovni rashodi predlažu u iznosu od 29.147.659 eura, a kapitalni rashodi u iznosu od 21.561.211 eura.

U odnosu na tekući Plan kapitalni rashodi uvećani su za 24% ili za 4.170.000 eura namijenjenih planiranim kapitalnim projektima izgradnje dječjih vrtića u Varvarima i Novoj Vasi.

**Grafikon 4.** Ukupni rashodi

 ***I.2.1. Rashodi poslovanja***

U strukturi rashoda poslovanja koji se predlažu u iznosu od 29.147.659 eura najveći udio, od 40% imaju rashodi za zaposlene kod proračunskih korisnika i u upravnim tijelima Grada, slijede materijalni rashodi s udjelom od 38% te ostali rashodi koje čine tekuće i kapitalne donacije i kapitalne pomoći s udjelom od 10,6%. Naknade građanima i kućanstvima u tekućim rashodima sudjeluju sa 4,8%, dok pomoći, subvencije i financijski rashodi imaju zajednički udio od 6,5%.

***Rashodi za zaposlene*** se izmjenama i dopunama ne mijenjaju i zadržavaju se na planiranoj razini od 11.604.016 eura.

***Materijalni rashodi*** se predlažu u iznosu od 11.120.653 eura i ne mijenjaju se u odnosu na tekući Plan. Obuhvaćaju rashode za usluge u iznosu od 7.056.392 eura i rashode za materijal i energiju u iznosu od 2.420.410 eura. Navedenom grupom rashoda financira se održavanje objekata komunalne infrastrukture, održavanje stambeno poslovnih zgrada, zakup licenci te tekuće investicijsko održavanje zgrade osnovne škole Poreč. Rashodi za usluge obuhvaćaju sredstva planirana za rješavanje pravnih i imovinskih poslova Grada, za održavanje sportskih dvorana i rekreacijskih objekata, arheološko istraživanje Trga Marafor te na sredstva namijenjena uklanjanju otpada odbačenog u okoliš na poljoprivrednim površinama u vlasništvu Republike Hrvatske.

***Financijski rashodi*** se predlažu u iznosu od 181.762 eura i ne mijenjaju se u odnosu na tekući Plan. Navedena grupa rashoda obuhvaća kamate za primljene kredite, troškove vezane uz usluge platnog prometa i bankarske usluge, negativne tečajne razlike i ostale financijske rashode.

***Subvencije*** se su planirane u visini od 991.200 eura i ostaju nepromijenjene u odnosu na tekući Plan. Subvencije obuhvaćaju kamate koje se subvencioniraju iz Proračuna po programima za realizirane poduzetničke kredite, poticanu stanogradnju, za kupnju prvog stana, sufinanciranje rada poštanih ureda kao i sufinanciranje trgovačkih društava u vlasništvu grada, Poduzetničkog inkubatora Poreč d.o.o. i Parentiuma d.o.o.. Kroz ovu grupu rashoda planiraju se sredstava namijenjena trgovačkim društvima i obrtnicima kroz programe usmjerene poticanju razvoja poduzetništva te sufinanciranju boravka predškolske djece u privatnim vrtićima.

***Pomoći dane u inozemstvo i unutar općeg proračuna*** zadržavaju se na raziniod 746.880 eura. Navedenom grupom rashoda omogućuje se provedba projekata PUNa torba zajedništva kroz Program Javnih potreba u obrazovanju, nabava RTG aparata IDZ-u i nabava defibrilatora za HMP.

***Naknade građanima i kućanstvima na temelju osiguranja i druge naknade*** planirane su u visini od 1.408.006 eura, obuhvaćaju naknade građanima u novcu i naravi a odnose se na socijalne naknade, stipendije i školarine, sufinanciranje prijevoza učenika, troškova stanovanja i prehrane te sufinanciranje smještaja i programa Doma za starije i nemoćne osobe.

***Ostali rashodi*** su planirani u visini od 3.095.142 eura i obuhvaćaju sredstva planirana za tekuće i kapitalne donacije i kapitalne pomoći. Kroz ovu grupu rashoda financira se osnovna djelatnost Područne vatrogasne zajednice, Program javnih potreba u sportu u društvenim djelatnostima kroz djelatnost Sportske zajednice Grada Poreča-Parenzo, humanitarna djelatnost Crvenog križa kao i dugoročni zakup sportske dvorane Žatika kojim se otplaćuje kredit za izgradnju dvorane.

 ***I.2.2 . Rashodi za nabavu nefinancijske imovine***

Prijedlogom se kapitalni rashodi povećavaju za 24% odnosno za 4.170.000 eura i predlažu u visini od 21.561.211 eura.

Navedeno se povećanje odnosi na sredstva planirana za gradnju dječjih vrtića u Varvarima i Novoj Vasi koja se usklađuju s ponudama dobivenim kroz provedeni postupak javne nabave. Kako se sukladno čl. 45. Zakona o proračunu projekcije za 2024. godini ne mogu mijenjati ovim se izmjenama i dopunama planiraju u tekućoj godini ukupna sredstva potrebna za izgradnju vrtića te za ugovaranje stručnog nadzora i voditelja projekta.

**Grafikon 5.** Struktura ukupnih rashoda

**I.4. RAČUN ZADUŽIVANJA/FINANCIRANJA**

Primici od financijske imovine i zaduživanja planirani su u visini od 2.427.150 eura i u odnosu na I. Izmjene i dopune Proračuna nisu mijenjani. Planirani su za financiranje kapitalnog projekta izgradnje dječjeg vrtića u Novoj Vasi te za nastavak projekta modernizacije javne rasvjete. Izdaci za financijsku imovinu i otplate zajmova u Računu financiranja planirani su u iznosu od 1.388.300 eura.

1. **POSEBNI DIO**

Rashodi i izdaci proračuna u iznosu od 52.097.170 eura, raspoređuju se po nositeljima, korisnicima, namjenama i izvorima financiranja u Posebnom dijelu proračuna.

U odnosu na tekući Plan povećani su rashodi planirani u Upravnom odjelu za društvene djelatnosti kroz Program javnih potreba u predškolskom odgoju zbog ugradnje kapitalnih projekata izgradnje dječjih vrtića Varvari i Nova Vas u cijelosti.

**Tablica 1. Rashodi i izdaci po razdjelima/upravnim odjelima te glavama/proračunskim korisnicima**

|  |  |  |  |
| --- | --- | --- | --- |
| **UPRAVNI ODJEL / PRORAČUNSKI KORISNIK** | **PLANIRANO** | **PROMJENA** | **NOVI IZNOS** |
|
| **UPRAVNI ODJEL ZA OPĆU UPRAVU** | **4.227.657** | **0** | **2.927.170** |
| **UO ZA FINANCIJE** | **1.942.750** | **0** | **1.942.750** |
|  **UO ZA DRUŠTVENE DJELATNOSTI** | **24.560.615** | **4.170.000** | **28.730.615** |
| **UO ZA GOSPODARSTVO I EU FONDOVE**  | **1.140.620** | 0 | **1.140.620** |
| **UO ZA KOMUNALNI SUSTAV** | **13.786.250** | 0 | **13.786.250** |
| **UO ZA PROSTORNO PLANIRANJE I ZAŠTITU OKOLIŠA** | **2.146.678** | 0 | **2.146.678** |
| **UO ZA PROSTORNO UREĐENJE I GRADNJU** | **122.600** | **0** | **122.600** |
| **UKUPNO RASHODI / IZDACI** | **47.927.170** | **4.170.000** | **52.097.170** |

**II.1. UPRAVNI ODJEL ZA DRUŠTVENE DJELATNOSTI**

U Upravnom odjelu za društvene djelatnosti planirana sredstva povećavaju se za 4.170.000 eura, odnosno za 17% i predlažu u visini od 28.730.615 eura. U nastavku se obrazlažu isključivo promjene ili novi programi/tekući i kapitalni projekti/aktivnosti.

|  |  |  |  |
| --- | --- | --- | --- |
| **Program/projekt/aktivnost** | **Proračun 2023.** | **Promjena** | **Novi plan 2023.** |
| **Program: Javne potrebe u predškolskom odgoju**  | **3.944.600** | **4.170.000** | **8.114.600** |
| Kapitalni projekt: Izgradnja dječjeg vrtića u Varvarima | 730.570 | 1.725.000 | 2.455.570 |
| Kapitalni projekt: Izgradnja dječjeg vrtića u Novoj Vasi | 2.000.000 | 2.455.000 | 4.445.000 |

Planirani iznos za kapitalni projekt *Izgradnja dječjeg vrtića u Varvarima* povećava se za 1.725.000,00 eura na 2.455.570,00 eura u tekućoj godini, dok je kroz Projekciju Proračuna za 2024. godinu osigurano ukupno 1.880.000 eura. Ukupna vrijednost projekta koja uključuje rashode za izgradnju, stručni nadzor i voditelja projekta procjenjuje se na 4.335.570 eura.

Planirani iznos za projekt *Izgradnja dječjeg vrtića u Novoj Vasi* povećava se za 2.445.000 eura na ukupno 4.445.000 eura.

Projekt izgradnje dječjeg vrtića Nova Vas u cijelosti je planiran u tekućoj godini, obzirom da se sukladno zakonskim odredbama projekcije proračuna za narednu godinu ne mogu mijenjati.

Vrijednost projekta koja uključuje izgradnju, stručni nadzor i voditelja projekta procjenjuju se na ukupno 4.445.000 eura.